**Prepis nahrávky č. 1**

**Najlepší kamaráti**

Fazuľka zrazu vstala a postavila sa medzi Pupa a Aďa. Aj keď bola od oboch oveľa menšia a chudšia a trochu sa jej triasli kolená. Bola predsa skvelé dievča.

„Neber mu hračky,“ povedala Aďovi. „On sa s nimi hral prvý.“

Aďo zostal zarazene stáť. Potom sa nasilu rozosmial.

„Vy dve baby usmrkané!“

Fazuľka sa nahnevala.

„To nie je pravda, že baby sú usmrkané! Ja som videla, ako si plakal aj ty! A vráť Pupovi kocky.“

Aďo sa tiež nazlostil.

„Ty mi nerozkazuj, Fazuľa! Ja budem brať hračky, komu budem chcieť, ty Fazuľa jedna!“

Možno by sa začal s ňou aj biť, čo by bolo dosť zlé, lebo Fazuľka bola oveľa menšia. Pupo bol síce väčší, ale on sa biť nevedel a ani nechcel. Načo aj? K bitke však nedošlo, lebo Fazuľka bola – našťastie – jedno z tých detí, ktoré vedia čítať myšlienky. A v tej chvíli to využila.

Poľahky zistila, čo si Aďo myslí... a prišla na to, že Aďo v skutočnosti vôbec nie je zlý. Že je to vlastne tiež super chlapec. Len je veľmi neistý a nešťastný. Najviac na svete sa bojí toho, že sa s ním nikto nebude hrať, ak sa nebude správať, ako keby práve prišiel z džungle. Poznáš to? V džungli sa každý s každým bije a platí tam právo silnejšieho.

LASICOVÁ, H. Pupo a Fazuľka. Bratislava: Stonožka, 2017. s. 18 – 20. ISBN 9788055154466.